THANI บวกเกือบ5% โบรกฯปรับประมาณการปี 61-62 ขึ้น 11% รับสินเชื่อโตแกร่ง-แนะซื้อ เป้า 9 บ.
THANI บวกเกือบ5% โบรกฯปรับประมาณการปี 61-62 ขึ้น 11% รับสินเชื่อโตแกร่ง-แนะซื้อ เป้า 9 บ. โดย ณ เวลา 15.19 น. อยู่ที่ 8 บาท บวก 0.35 บาท หรือ 4.58% สูงสุดที่ 8.10 บาท ต่ำสุดที่ 7.65 บาท ด้วยมูลค่าซื้อขาย 233.80 ล้านบาท
30 ส.ค. 2561

ผู้สื่อข่าวรายงานว่า ราคาหุ้น บริษัท ราชธานีลิสซิ่ง จำกัด (มหาชน) หรือ THANI ล่าสุด ณ เวลา 15.19 น. อยู่ที่ 8 บาท บวก 0.35 บาท หรือ 4.58% สูงสุดที่ 8.10 บาท ต่ำสุดที่ 7.65 บาท ด้วยมูลค่าซื้อขาย 233.80 ล้านบาท

ด้าน บล.เมย์แบงก์ กิมเอ็ง (ประเทศไทย) ระบุว่า ยอดขายรถบรรทุกช่วยหนุนการเติบโตของสินเชื่อ THANI จึงอัพเกรดคำแนะนำเป็น “ซื้อ” ปรับประมาณการ EPS ปี 2561-2562 ขึ้น 10-11% สะท้อนการเติบโตของสินเชื่อที่แข็งแกร่งในช่วงครึ่งปีแรกของปีนี้ อัตราดอกเบี้ยที่สูงขึ้นและสัดส่วนสำรองหนี้สูญต่อสินเชื่อที่ลดลง พร้อมปรับราคาเป้าหมายไปปีหน้า ซึ่งจะได้ราคาเป้าหมายใหม่ที่ 9 บาท (P/BV ปี 2562 อยู่ที่ 3.59 เท่า ROE อยู่ที่ 26.9% และ COE 11.1%) ปรับเพิ่มขึ้นคำแนะนำจาก “ถือ” เป็น “ซื้อ” จากงบดุลของ THANI แข็งแกร่งพอที่จะรองรับมาตรฐาน IFRS 9 ได้ รวมถึงคาดการณ์รายได้และ ROE ที่เพิ่มขึ้น ซึ่งจะเป็นปัจจัยบวกหนุนผลประกอบการ
ขณะที่ สินเชื่อขยายตัวต่อเนื่องจากยอดส่งออกและการลงทุนที่ขยายตัวแข็งแกร่ง ส่งผลให้ยอดขายรถบรรทุกในประเทศฟื้นตัว ส่งผลให้สินเชื่อของ THANI ปรับตัวดีขึ้นเป็น 21% จาก 18% เมื่อเทียบกับปี  2560 และด้วยยอดหนี้คงค้าง (NPL) ที่ต่ำและอัตราส่วนค่าเผื่อหนี้สงสัยจะสูญต่อสินเชื่อด้อยคุณภาพอยู่ในระดับสูง THANI ระมัดระวังในการปล่อยสินเชื่อมากขึ้น สะท้อนจากยอดสินเชื่อที่ขยายตัวสูงกว่าคู่แข่ง
ทั้งนี้ ได้ปรับเพิ่มการเติบโตของสินเชื่อสำหรับปี  2561-2562 เพื่อสะท้อนยอดสินเชื่อที่เติบโตแข็งแกร่งในช่วงครึ่งหลังของปี 2561 นอกจากนี้ THANI ยังได้ปรับลดค่าใช้จ่ายด้านเงินทุนลงด้วย โดยมีพันธบัตรที่ให้ผลตอบแทนสูงมูลค่า 3.0 พันล้านบาท ซึ่งจะหมดอายุในปีนี้ พันธบัตรดังกล่าวคิดเป็น 8% ของเงินทุนทั้งหมดของบริษัทและมีอัตราดอกเบี้ย 3.0-4.75% ต่อปี และคาดว่าดอกเบี้ยหุ้นกู้ใหม่จะต่ำกว่า 3% จึงปรับ NIM เพิ่มขึ้น 0.14% ในปีงบประมาณ 2561 เป็น 5.22%
สำหรับการเลื่อนใช้มาตรฐาน IFRS 9 ออกไปอีก 1 ปี ไม่ได้ช่วยบริษัทเงินทุนมากนัก แค่ประวิงเวลาออกไปเท่านั้น อย่างไรก็ดี THANI ได้เตรียมตัวมาหลายปีแล้ว ด้วยรายได้ที่มั่นคง การตั้งสำรองเผื่อหนี้สงสัยจะสูญที่เพิ่มขึ้นในระดับสูงเพียงพอสำหรับมาตรฐานการบัญชีใหม่ ซึ่งถือว่าน่าจะเป็นนอนแบงก์รายเดียวที่พร้อมสำหรับ IFRS 9 ปรับลดคาดการณ์สัดส่วนสำรองหนี้สูญต่อสินเชื่อสำหรับปี 2561-2562 ลง 0.1%